২০২১–২২ ওয়েস্ট ইন্ডিজ নারী ক্রিকেট দলের পাকিস্তান সফর
ওয়েস্ট ইন্ডিজ নারী ক্রিকেট দল ২০২১ সালের নভেম্বর মাসে তিনটি একদিনের আন্তর্জাতিক (ওডিআই) ম্যাচ খেলার জন্য পাকিস্তান সফর করে। সিরিজের ম্যাচগুলো উভয় দলের জন্য জিম্বাবুয়েতে অনুষ্ঠিত ২০২১ নারী ক্রিকেট বিশ্বকাপ বাছাইপর্ব টুর্নামেন্টের প্রস্তুতি হিসেবে গণ্য হয়। ২০২১ সালের ৩ নভেম্বর ওয়েস্ট ইন্ডিজ দল পাকিস্তানে পৌঁছায়, যেখানে দলের সদস্যদের নিরাপত্তার জন্য ৬০০-এর অধিক নিরাপত্তা কর্মী নিয়োগ করা হয়। সিরিজ শুরু হওয়ার আগে পাকিস্তান দলের ছয় জন খেলোয়াড়ের দেহে কোভিড-১৯ ধরা পড়ে, কিন্তু পাকিস্তান ক্রিকেট বোর্ড (পিসিবি) প্রথম ম্যাচের জন্য একটি দল গড়া সম্ভব হবে বলে নিশ্চিত করে। অধিনায়ক জাভেরিয়া খান ও ডায়ানা বেগ প্রথম ম্যাচের দল থেকে ছিটকে যান, যে কারণে সিদরা নওয়াজকে প্রথম ম্যাচের জন্য পাকিস্তানের অধিনায়ক হিসেবে ঘোষণা করা হয়। সিরিজে ওয়েস্ট ইন্ডিজ দল ৩-০ ব্যবধানে জয়ী হয়।